Author: administrator
Last saved by: viktoria.radvanska
Company: Abyss

Predkladacia správa

Materiál „Analýza činností Úradu priemyselného vlastníctva Slovenskej republiky vo vzťahu k zvýšeniu efektívnosti fungovania verejného sektora a zlepšeniu stavu verejných financií“ sa predkladá ako plnenie úlohy B.1. uznesenia vlády Slovenskej republiky č. 805 zo 17. novembra 2010.  
Uvedeným uznesením v bode B.1. bolo uložené ministrom, predsedom ostatných ústredných orgánov štátnej správy a správcom ďalších kapitol štátneho rozpočtu zanalyzovať vykonávané činnosti vrátane činností všetkých podriadených organizácií v pôsobnosti kapitoly, odôvodniť potrebu týchto činností a pokiaľ nevykonávanie alebo zrušenie niektorých činností neohrozuje zabezpečenie plnenia úloh príslušného orgánu alebo správcu kapitoly štátneho rozpočtu, navrhnúť zúženie týchto činností a predložiť na rokovanie vlády výsledky tejto analýzy. 

Cieľom materiálu je zhrnutie výsledkov vykonanej analýzy činností Úradu priemyselného vlastníctva Slovenskej republiky s ohľadom na jeho postavenie ako ústredného orgánu štátnej správy pre oblasť priemyselného vlastníctva a v nadväznosti na záväzok Slovenskej republiky vyplývajúci z čl. 12 Parížskeho dohovoru na ochranu priemyslového vlastníctva. 

Materiál zohľadňuje skutočnosť, že Úrad priemyselného vlastníctva Slovenskej republiky nemá žiadne podriadené organizácie. Výsledky analýzy sa preto vzťahujú na samotný ústredný orgán štátnej správy a sú zamerané na legislatívne aspekty jeho existencie, pôsobnosť a dané právomoci, medzinárodné záväzky ako aj otázky finančného zabezpečenia všetkých vykonávaných činností.  
 
Materiál nebol predmetom medzirezortného pripomienkového konania vzhľadom na jeho informatívny charakter. 
 
Materiál nemá dopad na štátny rozpočet a nemá priamy finančný, ekonomický, environmentálny vplyv, vplyv na zamestnanosť, podnikateľské prostredie a na informatizáciu spoločnosti. Preto k materiálu nebola vypracovaná doložka vybraných vplyvov.